《樊口》
宋代·刘敞

回舟武昌郭，暂往樊水上。樊水何清冷，樊山亦孤壮。

寿藤验百岁，乔木过十丈。绝俗殊崎岖，攀缘幸可傍。

林端见渔舍，户牖相背向。鸡犬鸣云中，神仙岂殊状。

昔闻元次山，于焉寄荒浪。邻里俱已非，陵谷平得丧。

茅茨固微物，芜灭不可访。向乏数卷书，终随众人葬。

清时易直道，末俗摈高尚。陈迹成渺茫，孤吟屡惆怅。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。